SET พุ่ง 14 จุด รับ “ฟันโฟลว์” ไหลเข้า หนุนแรงซื้อหุ้นพลังงาน-ไฟฟ้า
SET พุ่ง 14 จุด รับ “ฟันโฟลว์” ไหลเข้า หนุนแรงซื้อหุ้นพลังงาน-ไฟฟ้า
5 ม.ค. 2564

ผู้สื่อข่าวรายงานว่า ณ เวลา 10.22 น. ดัชนีตลาดหุ้นไทยอยู่ที่ระดับ 1,482.49 จุด เพิ่มขึ้น 14.25 จุด หรือ 0.97% ด้วยมูลค่าการซื้อขาย 1.87 หมื่นล้านบาท
โดยดัชนีหุ้นไทยต้นภาคเช้าพุ่งกว่า 10 จุด รับเงินทุนไหลเข้า (Fund Flow) ที่น่าจะมีเข้ามาต่อเนื่อง หนุนแรงซื้อหุ้นขนาดใหญ่ในกลุ่มพลังงาน โดยเฉพาะหุ้นกลุ่มโรงไฟฟ้าช่วยผลักดันภาพรวมการลงทุน
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ปรับตัวขึ้นกว่า 10 จุด คาดว่าจะเป็นแรงซื้อจากนักลงทุนสถาบัน และต่างชาติ ที่เข้ามาทำให้หุ้นในกลุ่ม Global plays ปรับตัวขึ้นได้ดี และหุ้นที่ได้รับผลกระทบจากการแพร่ระบาดไวรัสโควิด-19 น้อย ก็ปรับขึ้นได้ดีด้วย อย่างหุ้นในกลุ่มโรงไฟฟ้า, กลุ่มปิโตรเคมี และกลุ่มอิเล็กทรอนิกส์
ทั้งนี้ ปัจจัยภายนอกที่เอื้อต่อกลุ่ม Global plays มาจากพัฒนาการวัคซีนต้านไวรัสโควิด-19 และราคาน้ำมันก็ยังสูงอยู่ รวมถึงค่าการกลั่นและสเปรดปิโตรเคมีก็ยังอยู่ในช่วงค่อย ๆ ปรับตัวขึ้น
ด้านตลาดหุ้นในภูมิภาคเอเชียเคลื่อนไหวทั้งในแดนบวก-ลบ พร้อมให้แนวรับ 1,450 จุด ส่วนแนวต้าน 1,480-1,500 จุด